**TALIJANSKA SREDNJA ŠKOLA – SCUOLA MEDIA SUPERIORE ITALIANA**

**„Leonardo da Vinci“ Buje – Buie**

**OIB: 07225004745**

**OBRAZLOŽENJE IZVRŠENJA FINANCIJSKOG PLANA ZA RAZDOBLJE**

**OD 01.01.2025. – 30.06.2025.**

**Sažetak djelokruga rada proračunskog korisnika**

Talijanska srednja škola – Scuola media superiore italiana „Leonardo da Vinci“ Buje - Buie je javna ustanova koja obavlja djelatnost srednjeg odgoja i obrazovanja u skladu s aktom o osnivanju i točke I. Odluke Vlade Republike Hrvatske Klasa: 602-03/01-02/02, Ur.broj: 5030104-01-1 od 10. srpnja 2001. godine.

Upisana je u upisnik ustanova srednjeg školstva kojeg vodi Ministarstvo znanosti i obrazovanja. Osnivač Škole je Istarska županija.

Djelatnost odgoja i obrazovanja u Talijanskoj srednjoj školi – Scuola Media Superiore Italiana „Leonardo da Vinci“ Buje – Buie ostvaruje se na temelju nacionalnog kurikuluma, nastavnih planova i programa, godišnjih izvedbenih kurikuluma Ministarstva znanosti i obrazovanja Republike Hrvatske i Školskog kurikuluma, Zakona o odgoju i obrazovanju u osnovnoj i srednjoj školi te Zakona o odgoju i obrazovanju na jeziku i pismu nacionalnih manjina, s ciljem očuvanja nacionalnog identiteta pripadnika talijanske nacionalne zajednice.

Šifra ustanove je 18-006-502. Škola ima svojstvo pravne osobe, a upisana je u sudski registar ustanova kod Trgovačkog suda u Pazinu pod matičnim brojem subjekta upisa (MB) 03903150. Osobni identifikacijski broj Škole je 07225004745.

U školskoj godini 2024./2025. (drugo polugodište) srednje školsko obrazovanje na talijanskom jeziku provodi se u programima četverogodišnjeg i trogodišnjeg trajanja za redovne učenike u pet programa obrazovanja: Gimnazija, programi Opća gimnazija i Prirodoslovno matematička gimnazija, Elektrotehnika i računalstvo, strukovni kurikulumi Tehničar za elektroniku i Tehničar za računalstvo, Ekonomija, trgovina i poslovna administracija, zanimanje Komercijalist, Turizam i ugostiteljstvo, zanimanje Konobar JMO te Strojarstvo, zanimanje Automehaničar JMO. U 15 razrednih odjela, odnosno 23 skupina učenika, upisano je 124 učenika, od čega 54 djevojaka i 70 mladića. U školskoj godini 2024./2025. (prvo polugodište) zaposleno je sveukupno 50 djelatnika.

Nastava se odvija u rekonstruiranoj i nadograđenoj zgradi škole, na adresi:

**Colle delle scuole - Školski brijeg 1, Buje**.

Zgrada škole raspolaže slijedećim prostorima: praktikumom za ugostiteljstvo, školskom radionicom za strojarstvo, specijaliziranom učionicom za elektrotehniku, trima (3) specijaliziranim učionicama za računalstvo i informatiku, specijaliziranom učionicom za strukovne vježbe za komercijaliste, specijaliziranom učionicom za kemiju i biologiju, jedanaest (11) općeobrazovnih učionica, školskom knjižnicom, zbornicom, osam (8) kabineta za nastavnike, višenamjenskim prostorom, uredima za tajništvo, administraciju i računovodstvo, pedagoga, ravnatelja, arhivom, dvjema (2) prostorijama za tehničko osoblje, podiznom platformom, jedanaest (11) sanitarija, dvjema (2) garderobama za učenike, prostorom za tuširanje za učenike, mini kuhinjom za školsko osoblje. Nastava tjelesne i zdravstvene kulture odvija se u sportskoj dvorani Osnovne škole Mate Balote Buje.

**Obrazloženje općeg dijela**

Izvori financiranja za realizaciju redovne djelatnosti škole za 2025. god. čine sredstva državnog proračuna, decentralizirana i namjenska sredstva Istarske županije, vlastiti prihodi, pomoći i donacije, te sredstva gradova i općina.

Prihodima Ministarstva znanosti i obrazovanja financiraju se rashodi za zaposlene te ostala materijalna prava za zaposlene.

Prihodima decentraliziranih i namjenskih sredstva Istarske županije financiraju se redovna djelatnost – minimalni standard, materijalni rashodi po stvarnom trošku, materijalni troškovi iznad standarda (putni troškovi djelatnika i energenti, zakup sportske dvorane, zdravstveni pregledi, osiguranje, zavičajna nastava, financiranje učenika sa posebnim potrebama, održavanje školske zgrade, županijska natjecanja).

Ostali Prihodi i pomoći čine prihodi studentskog servisa te vlastiti prihodi i donacije (Unione Italiana - Talijanska Unija) čime će se financirati opremanje škole, izvan učionička nastava, maturalna zabava, putovanja i ostali slični troškovi.

|  |  |
| --- | --- |
|  | Izvršenje financijskog plana 01.01.2025.-30.06.2025. |
| **Prihodi ukupno** | **717.475,97** |
| Prihodi poslovanja | **717.475,97** |
| Prihodi od prodaje nefinancijske imovina | 0,00 |
| **Rashodi ukupno** | **805.965,32** |
| Rashodi poslovanja | **805.965,32** |
| Rashodi za nabavu nefinancijske imovine | 0,00 |
| **Razlika – manjak** | **-88.489,35** |
| Ukupan donos viška iz prethodne godine | 10.344,80 |
| **Višak iz prethodne godine koji će se rasporediti** | **-78.144,55** |